กองหุ้นไทยแจกกำไรสูงสุด
หุ้นไซส์กลางเล็กโชว์43%&#8216;ทองน้ำมัน&#8217;ผลงานติดลบ
16 ม.ค. 2556

หุ้นไซส์กลางเล็กโชว์43%‘ทองน้ำมัน’ผลงานติดลบ
กองทุนหุ้นขนาดกลางเล็ก แจกกำไรสูงสุดปี 2555 ถึง 43.50% ทิ้งหุ้นต่างประเทศสินทรัพย์อื่น “ทองน้ำมัน” ขาดทุน
นายพีร์ ยงวณิชย์ กรรมการผู้จัดการ บริษัท มอร์นิ่งสตาร์ รีเสิร์ซ (ประเทศไทย) เปิดเผยถึงอัตราผลตอบแทนจากการลงทุนในกองทุนรวมในปี 2555 ว่า กองทุนที่ลงทุนในหุ้นขนาดกลางและเล็กในไทย ให้ผลตอบแทนเฉลี่ยสูงสุด 43.50% รองลงมาเป็นกองทุนที่ลงทุนในหุ้นขนาดใหญ่ 38.51% ทิ้งห่างกองทุนที่ลงทุนในตลาดหุ้นต่างประเทศและในสินทรัพย์อื่นๆ ทุกประเภท
สำหรับกองทุนที่ผลตอบแทนติดลบคือ กองทุนที่ลงทุนในน้ำมันและทองคำ โดยติดลบ 12.01% และติดลบ 0.57% ตามลำดับ
“ปีที่ผ่านมาหุ้นไทยขึ้นแรงมาก 35.75% โดยหุ้นขนาดกลางและเล็กยังให้ผลตอบแทนที่ดีและดีมาต่อเนื่อง โดยปี 2554 ผลตอบแทน 6.01% เป็นอันดับสอง รองจากทองคำ และปี 2553 ผลตอบแทนอยู่อันดับหนึ่ง 43.53% ส่วนปี 2552 อยู่อันดับสี่ 44.01% โดยมีปี 2551 ที่ติดลบ 38.97% อยู่อันดับสิบ โดยกองทุนตราสารหนี้ระยะกลางให้ผลตอบแทนสูงสุดในปีนั้น” นายพีร์ กล่าว
นายสถาปนะ เลี้ยวประไพ ประธานเจ้าหน้าที่บริหาร สมาคมบริษัทจัดการลงทุน เปิดเผยว่า ปี 2555 ถือเป็นปีทองของกองทุนหุ้น โดยจากทั้งหมด 320 กองทุน ผลตอบแทนเป็นบวกทั้งหมด เนื่องจากตลาดหุ้นปรับตัวขึ้นสูงเกินคาด และส่งผลให้มูลค่าสินทรัพย์สุทธิของกองทุนรวมทั้งระบบเพิ่มขึ้นไปด้วย 
ทั้งนี้ สำหรับกองทุนหุ้นที่ให้ผลตอบแทนสูงสุดอยู่ที่ 75.9% และต่ำสุดอยู่ที่ 9.8% โดยผลตอบแทนเฉลี่ยอยู่ที่ 40.5% กองทุนรวมผสมให้ผลตอบแทนสูงสุด 45.8% ต่ำสุดอยู่ที่ 1.4% และผลตอบแทนเฉลี่ยอยู่ที่ 22.3% กองทุนรวมต่างประเทศให้ผลตอบแทนสูงสุด 36.9% ต่ำสุดติดลบ 20.7% และผลตอบแทนเฉลี่ยอยู่ที่ 7.2% 
กองทุนรวมตราสารหนี้ผลตอบแทนสูงสุดอยู่ที่ 6.7% ต่ำสุดอยู่ที่ 1.4% และเฉลี่ยอยู่ที่ 33% กองทุนรวมตลาดเงินสูงสุดอยู่ที่ 3.6% ต่ำสุดอยู่ที่ 2.5% และเฉลี่ยอยู่ที่ 2.7% ส่วนกองทุนรวมอสังหาริมทรัพย์ ผลตอบแทนสูงสุด 88.6% และผลตอบแทนเฉลี่ยอยู่ที่ 27.8%
ขณะที่กองทุนรวมที่ลงทุนสินค้าโภคภัณฑ์ไม่ค่อยดีนัก โดยกองทุนทองคำผลตอบแทนเฉลี่ยติดลบ 0.6% ซึ่งกองทุนที่ให้ผลตอบแทนสูงสุดอยู่ที่ 7.2% และต่ำสุดติดลบ 6.8% ส่วนกองทุนน้ำมันผลตอบแทนเฉลี่ยติดลบ 14.3% โดยติดลบมากสุด 15.2% และผลงานดีสุดติดลบ 8.5%
สำหรับกองทุนรวมหุ้นระยะยาว (LTF) ผลตอบแทนเฉลี่ย 34.8% โดยสูงสุดอยู่ที่ 58.3% และต่ำสุด 0.1% ส่วนกองทุนรวมเพื่อการเลี้ยงชีพ (RMF) เฉลี่ยอยู่ที่ 16% สูงสุดอยู่ที่ 58.2% และมีบางกองทุนติดลบสูงสุด 6.8%